## La Generalitat presenta en el Microsoft AI Tour la seua aposta per una administració més humana i intel·ligent

*** La Direcció General de Simplificació explica en este fòrum com la intel·ligència artificial està transformant els servicis públics valencians**

El director general de Simplificació, Fran Ortega, ha exposat, en el marc del Microsoft AI Tour, un dels principals esdeveniments tecnològics, els fonaments del Pla Simplifica, així com l’ús que s’està fent en la Generalitat de la intel·ligència artificial per a ajudar a modernitzar la relació entre l’Administració i la ciutadania.

Així, ha definit el Pla Simplifica com “una estratègia transversal que busca recuperar el sentit de servici públic de l’Administració”.

“L’Administració va nàixer per a estar al servici de les persones i les empreses, però, amb el temps, ha invertit eixa lògica. Hui són els ciutadans els qui han d’adaptar-se als seus ritmes i processos, i això no és sostenible”, ha explicat Ortega.

Per al director general, “el nostre repte no és només digitalitzar, sinó humanitzar l’Administració. Volem una administració empàtica, proactiva i útil, que acompanye i no obstaculitze”, i en eixe camí, ha afegit, “la intel·ligència artificial ja juga un paper clau. Un dels casos destacats és el portal Canal Empresa, que actua com a finestreta única per al teixit empresarial valencià”.

Per la seua banda, Fran Pérez, cap del Servici de Simplificació Administrativa, ha detallat el funcionament de l’assistent virtual desenrotllat amb Copilot Studio, dissenyat per a resoldre dubtes sobre els tràmits més consultats pels usuaris del servici 012. “Hem registrat més de 600 converses en les poques setmanes que porta en funcionament, amb un 66 % d’interacció i una eficàcia del 96 % en les respostes generades per IA. És especialment útil en àmbits com la mamprenedoria o l’energia”, ha indicat Pérez.

Un altre dels casos d’ús que s’han exposat ha sigut el del portal Aciara, creat després de la DANA. Allí es va desplegar un segon assistent virtual que ha superat les 17.000 converses, un 44 % de les quals han estat relacionades amb sol·licituds d’ajudes. “Este assistent no només oferix informació sobre els requisits o la documentació necessària, sinó també sobre canals de presentació, oficines habilitades o, fins i tot, l’estat de les ajudes, també per a persones sense certificat digital”, ha concretat Pérez.

Tant el desenrotllament com la implantació d’estos assistents virtuals han sigut possibles gràcies a una estreta col·laboració amb Microsoft, el seu *partner* Minsait i la Direcció General de Tecnologies de la Informació i les Comunicacions (DGTIC), que ha exercit un paper clau en la definició dels entorns tècnics, la integració amb els sistemes d’informació corporatius i el suport continuat al desplegament.

Per a concloure l’entrevista, Ortega ha compartit la visió de futur: una administració més proactiva, personalitzada i basada en dades, que reduïsca friccions i oferisca una experiència coherent entre Generalitat i entitats locals. “Volem una administració que semble una sola, sense compartiments estancs, i que s’anticipe a les necessitats de qui mamprén o necessita una ajuda”, ha anunciat.

Fecha: 28/03/2025